[{"text_idx": "#000001", "text": "J\u0302us finig\u0302is PRK, kursaro kaj kultura arang\u0302o okazinta nenie krom en la Reto. Dum tri tagoj de la 17a g\u0302is la 19a de Aprilo, PRK konektis de iliaj hejmoj 46 lernantojn, 5 instruistojn, 8 prelegantojn, 4 artistojn, kaj de 100 g\u0302is 150 aliajn spektantojn altiritajn de la vesperaj programoj. Kvankam iom mankis la animo de vera renkontig\u0302o, ili povis tamen tra siaj ekranoj lerni, kundividi, kaj g\u0302ui Esperanton."}, {"text_idx": "#000002", "text": "La deir-punkto de PRK estis la arang\u0302o PRINTEMPAS, kiu okazadas c\u0302iujare de 2011 en la kastelo Greziljono en Francio. Tiu stud-periodo normale devus kunvenigi inter 30 kaj 40 homojn por intensaj kursoj konkludotaj per KER-ekzamenoj dum la tria semajno de Aprilo. La disvastig\u0302o de la koronaviruso kaj g\u0302iaj konsekvencoj \u2014 baro de la landlimoj kaj hejmizolado \u2014 ne permesis tion."}, {"text_idx": "#000006", "text": "Samtempe kun la nuligo de PRINTEMPAS do estis anoncita ties anstatau\u0306igo per PRK."}, {"text_idx": "#000008", "text": "PRK plejparte estis organizita de la instruista teamo mem. Por citi unu ekzemplon, la afis\u0302ojn kaj bildojn ni s\u0302uldis al la talento de Przemek Wierzbowski. Surbaze de la frapfrazo \u201clernu en la virtuala kastelo\u201d Przemek kreis pastic\u0302on de fama videoludo de la jaroj 80ajn kaj humure aludis la siglon PRK per figuro de porko. C\u0302iuj iel kontribuis en la organizado, jen por krei la informilojn, jen por reklami, jen por kontakti la program-kontribuantoj, ktp."}, {"text_idx": "#000009", "text": "La nombro de alig\u0302intoj rapide kreskis. Tiom, ke ni devis baldau\u0306 alvoki Tim por pliigi la teamon. Sen surprizo, la plej granda parto de la partoprenantoj estis el Francio sed venis ankau\u0306 homoj el aliaj landoj, kaj ec\u0302 aliaj kontinentoj. Entute, estis reprezentitaj 14 landoj2."}, {"text_idx": "#000010", "text": "La kursaro fine komencig\u0302is kun 46 lernantoj dividitaj en 5 klasoj, de komencantoj g\u0302is C1. La lernantoj laboris sufic\u0302e intense: po 3 horojn matene kaj 2 posttagmeze."}, {"text_idx": "#000011", "text": "Por la teknika flanko, ni elektis la aplikaj\u0302on Zoom. Iom vekis nian atenton kelkaj artikoloj, kiuj aperis en la semajnoj antau\u0306 PRK kaj avertis pri diversaj sekurec-brec\u0302oj en la aplikaj\u0302o. Ni tamen ne decidis s\u0302ang\u0302i nian elekton3. En la uzado Zoom ne montrig\u0302is perfekta, sed malgrau\u0306 kelkaj malglataj\u0302oj g\u0302i g\u0302enerale kontentigis nin kaj la lernantojn."}, {"text_idx": "#000014", "text": "Tiujn vesperajn programojn ni volis tute malfermitaj al c\u0302iuj, tiel ke ni anoncis ilin en la sociaj retoj. Malfacilas precize taksi la nombron de homoj, kiun altiris la vesperaj programoj, c\u0302ar ni ne havas aliron al la registritaj statistikoj. C\u0302e la kulmina momento samtempe c\u0302eestis 75 personoj en la virtuala c\u0302ambro, sed konstante envenadis kaj foriradis homoj. Oni probable ne supertaksus la aferon dirante, ke 200 diversaj personoj spektis parton de la programo dum tiuj 3 tagoj5."}, {"text_idx": "#000015", "text": "Spektantoj au\u0306skultas la koncerton de Gijom."}, {"text_idx": "#000016", "text": "Post la fino de PRK, venis la momento kolekti la opiniojn de la partoprenintoj. Legante la g\u0302enerale tre pozitivajn retrokuplojn, oni povas aprezi ne nur la sukceson sed la estontecon de tia arang\u0302o."}, {"text_idx": "#000018", "text": "\u201cMi ege s\u0302atis tiun retan kurson.\u201d\u201cTiu alternativa formo plac\u0302is al mi: ne tro longa, efika kaj en agrabla etoso.\u201d\u201cMi tre s\u0302atis la kurson kaj la kuneston kun samideanoj de diversaj landoj.\u201d\u201cTio estis mia unua vera Eo-kurso (antau\u0306e mi memlernadis), kaj mi g\u0302uegis g\u0302in!\u201d\u201cMi nur volas danki vin, pro la profesia kurso.\u201d\u201cDankon kaj gratulon!\u201d"}, {"text_idx": "#000019", "text": "Demandite c\u0302u ili volus ankorau\u0306 partopreni similan kurson, 90% respondis \u201cjes\u201d au\u0306 \u201cprobable jes\u201d7."}, {"text_idx": "#000020", "text": "\u201cTia lerno-maniero per distanca komunikado perfekte tau\u0306gas al mi.\u201d\u201cSe tio okazus ankorau\u0306 per la Reto, tio interesus min c\u0302ar estas tre oportune ne vojag\u0302i.\u201d\u201c[...] eble indas organizi g\u0302in de tempo al tempo ec\u0302 post la epidemio? Estas klare, ke lernantoj volas partopreni en kursoj kaj ne nur lerni la lingvon per Duolingo, ktp.\u201d\u201cMi s\u0302atus dau\u0306rigi [...].\u201d"}, {"text_idx": "#000021", "text": "Tiuj reagoj konfirmas tion, kion jam sentis pluraj el ni antau\u0306 la fino de la kursaro: PRK kaj similaj retaj arang\u0302oj8 iel signos turnopunkton al la aplikado de retaj komunikiloj por Esperanto. Tio kompreneble estas g\u0302enerala tendenco en la mondo: estas klare al c\u0302iuj, ke c\u0302i tiu pandemio lasos spurojn en nia maniero labori kaj lerni."}, {"text_idx": "#000022", "text": "Kompreneble, komputiloj kaj elektraj dratoj ne sufic\u0302as por konekti homojn. Citante ankorau\u0306 alian lernanton, virtualaj arang\u0302oj \u201cne tute povas anstatau\u0306igi veran surlokan kurson. Mankas kafo, interrilatoj.\u201d Sed estas klare, ke la nuna situacio instigas nin ekuzi novan kampon en Esperanto-instruado \u2014 kiun ni intencas dau\u0306re plugi. La koronaviruso pasos, sed PRK revenos!"}, {"text_idx": "#000023", "text": "Post-alskribo: danke al siaj partoprenintoj, PRK kolektis por la Kultur-Domo de Esperanto (la societo administranta la kastelon Greziljono) 2 985\u20ac. Dankon al c\u0302iuj! Via mono helpos varti la kastelon kaj plu modernigi g\u0302in."}, {"text_idx": "#000024", "text": "La plej konataj probable estas la kurso de Marta Majerczak (Jagelona Universitato), kaj la trejnado RITE de Katalin Kovats por Esperanto-instruistoj. [\u21a9]Afganio, Britio, Danio, Francio, Hispanio, Hungario, Irlando, Israelo, Kanado, Nederlando, Paragvajo, Pollando, Svislando kaj Usono. [\u21a9]Por eviti problemojn, ni tamen starigis pasvorton dum la vesperaj programoj. [\u21a9]La programo de la kulturaj vesperoj estas disponebla tie. G\u0302i estis parte registrita kaj baldau\u0306 spekteblos en la Reto por tiuj, kiuj g\u0302in maltrafis au\u0306 volas revidi. [\u21a9]Menciindas, ke samtempe kun PRK okazis la virtuala irana kongreso. [\u21a9]La demandaro proponis elekti noton de 0 g\u0302is 5. El la tridek unu respondintoj, dudek kvar elektis \u201c5\u201d, ses elektis \u201c4\u201d kaj unu elektis \u201c3\u201d. [\u21a9]\u201cJes\u201d = 16 respondoj; \u201cprobable jes\u201d = 12 respondoj; \u201ceble, tio dependas\u201d = 3 respondoj. [\u21a9]Ni menciu la iranan kongreson, kiu okazis samtempe kiel PRK. [\u21a9]"}, {"text_idx": "#000025", "text": "Bonvenon sur la pag\u0302aro de Ins\u2019eo Ins'eo estas asocio kreita de kaj por Esperanto-instruistoj. G\u0302i estas ilo por tiuj, kiuj volas disvolvi instruadon pli modernan kaj profesian."}, {"text_idx": "#000026", "text": "Bonvenon sur la pag\u0302aro de Ins\u2019eo"}, {"text_idx": "#000029", "text": "Privateco : c\u0302i tiu retpag\u0302aro uzas kuketojn"}]